Chandermohan.sharma@timesgroup.com बॉलिवुड में फिल्ममेकर्स के लिए मर्डर मिस्ट्री, सस्पेंस, थ्रिलर ऐसे हॉट सब्जेक्ट हैं जो अक्सर बॉक्स ऑफिस पर हिट रहते हैं, लेकिन ऐसा बहुत कम ही देखने को मिला है जब करीब साढ़े पांच दशक से भी ज्यादा वक्त गुजर चुके किसी सब्जेक्ट पर फिल्में बनाने का जुनून मेकर्स में आज भी बरकरार हो। करीब साढ़े पांच दशक पहले हुए नानावटी केस ने पूरे देश को उस वक्त झकझोर दिया था। इस मर्डर मिस्ट्री को देश का पहला ऐसा केस माना जाता है जब राजनेताओं के साथ-साथ दो अलग-अलग कम्युनिटी के लोग इस केस के साथ जुड़े। इस केस में मरने वाला सिंधी समाज का अमीर बिज़नसमैन था सो इस कम्युनिटी के लोग इस केस के साथ जुड़े। वहीं मारने वाला पारसी कम्युनिटी का नेवी ऑफिसर था सो नौसेना के कमांडर को इस कम्युनिटी का खुला साथ मिला। कोर्ट में इस केस में पारसी नेवी ऑफिसर के लिए उस वक्त के नामी पारसी ऐडवोकेट पेश हुए तो तो सिंधी बिज़नसमैन की फैमिली की ओर से इसी समुदाय के ऐडवोकेट राम जेठमालानी कोर्ट पेश हुए थे। इस टॉपिक पर बनी पहली हिंदी फिल्म की बात करें तो 1963 में रिलीज हुई डायरेक्टर आर. के. नैयर की 'ये रास्ते हैं प्यार के' इस सब्जेक्ट पर बनी पहली फिल्म थी। इसके बाद 1973 में विनोद खन्ना स्टारर अचानक की कहानी भी इस केस की पृष्ठभूमि पर बेस थी। खबरों की मानें तो पूजा भट्ट भी इस टॉपिक पर 'लव अफेयर' टाइटल से फिल्म बना रही हैं। अगर 'रुस्तम' की बात करें तो यह फिल्म इस सब्जेक्ट पर बनी पिछली दोनों फिल्मों से कहीं ज्यादा भव्य और भारी भरकम बजट में बॉक्स ऑफिस पर बिकाऊ स्टार्स और टिकट खिडकी पर बिकाऊ मसालों को के साथ बनी फिल्म है। अक्षय कुमार पिछले कुछ सालों में बॉलिवुड के पहले ऐसे स्टार हैं जिनकी हर साल औसतन चार फिल्में रिलीज हुईं, लेकिन अब अगले चार महीने अक्षय की कोई और फिल्म रिलीज होने के आसार नहीं हैं। ऐसे में अक्षय के फैन अपने चहेते स्टार की इस फिल्म को मिस नहीं करेंगे तो 15 अगस्त के कमाऊ वीक में फिल्म का रिलीज़ होना बॉक्स आफिस पर फायदे का सौदा है तो इस फिल्म के ऑपोज़िट रितिक रोशन स्टारर 'मोहनजोदड़ो' का आना यकीनन इस फिल्म की कलेक्श्न को प्रभावित कर सकता है। फिल्मी खबरें पढ़ें फेसबुक पर. लाइक करें NBT Movies कहानी : इंडियन नेवी का कमांडर रुस्तम पावरी ( अक्षय कुमार ) अपनी खूबसूरत वाइफ सिंथिया पावरी (इलियाना डीक्रूज़) के साथ बेहद खुश जिंदगी गुजार रहा है। 'रुस्तम' को अपनी डयूटी, अपनी वर्दी और अपनी वाइफ से प्यार है। अचानक रुस्तम को नेवी के एक सीक्रेट मिशन पर कुछ अर्से के लिए विदेश जाना पड़ता है। इसी बीच सिंथिया और शहर के अमीर रंगीनमिजाज सिंधी बिज़नसमैन विक्रम मखीजा (अरजन बाजवा) के बीच नजदीकियां बढ़ने लगती हैं। विक्रम और सिंथिया की मुलाकातों को विक्रम की बहन प्रीति मखीजा (ईशा गुप्ता) बढ़ावा देती है, जल्दी ही विक्रम और सिंथिया के बीच लगातार बढ़ती नजदीकियां अवैध संबधों में बदल जाती है। 'रुस्तम' अपनी ड्यूटी कंप्लीट करके एक दिन अचानक जब घर पहुंचता है तो उसे सिंथिला नहीं मिलती है। अलबत्ता सिंथिया को विक्रम मखीजा के लिखे कुछ लव लेटर मिलते हैं और इन्हीं लव लेटर से रुस्तम को पता चलता है कि सिंथिया के विक्रम मखीजा के साथ नाजायज संबध हैं। रुस्तम नेवी ऑफिस जाकर अपने नाम सर्विस रिवॉल्वर इशू कराकर विक्रम के घर पहुंचता है और विक्रम को एक के बाद एक तीन गोलियां मारता है। विक्रम की हत्या के बाद रुस्तम सीधा पुलिस स्टेशन जाकर अपना गुनाह कुबूल करके खुद को सरेंडर कर देता है। विक्रम की बहन प्रीति किसी भी सूरत में रुस्तम को कोर्ट से सख्त सजा दिलवाने पर आमादा है और वह इसके लिए अपनी दौलत और अपनी पहुंच का इस्तेमाल कर रही है। यहीं से शुरू होता है इस केस के साथ पारसी और सिंधी कम्युनिटी के प्रभावशाली लोगों के अलावा मीडिया और आम लोगों का जुड़ना जिस वजह से अदालत में चल रहा यह केस बेहद अहम हो जाता है। ऐक्टिंग : 'स्पेशल 26', 'बेबी' और 'एयरलिफ्ट' के बाद 'रुस्तम' के किरदार में अक्षय कुमार ने एकबार फिर साबित किया है कि उनमें हर किरदार को निभाने की जबर्दस्त क्षमता है। 'जोकर', 'राउडी राठौर', 'एंटरटेनमेंट', 'खिलाड़ी 786' वगैरह में अपने किरदार की वजह से क्रिटिक्स की आलोचनाएं झेलने के बाद अक्षय ने एकबार फिर साबित किया कि वह डायरेक्टर के लिए ऐसे ऐक्टर हैं जो हर किरदार को निभाने का दम रखते हैं। नेवल कमांडर की ड्रेस में अक्षय स्क्रीन पर लाजवाब नज़र आए। पुलिस कस्टडी और कोर्ट के शुरुआती सीन्स में अक्षय की खामोशी देखने लायक है। ईशा गुप्ता ने अपने किरदार के लिए अच्छा होमवर्क किया जिसका असर स्क्रीन पर नजर आया, इलियाना डीक्रूज बस ठीकठाक रहीं। कुमुद मिश्रा, अर्जन बाजवा ने अपने किरदार को बस निभा भर दिया, वकील के रोल में सचिन खेडेकर खूब जमे हैं।  निर्देशन : टीनू देसाई ने चर्चित नानावटी केस की पृष्ठभूमि पर लिखी स्क्रिप्ट को दमदार अंदाज में पेश किया है। टीनू को एक सशक्त बेहतरीन कसी हुई स्क्रिप्ट मिली और इसी के चलते टीनू ने इस मर्डर मिस्ट्री को ऐसे ढंग से पेश किया कि दर्शक कहानी और किरदारों के साथ जुड़ पाता हे। टीनू की तारीफ करनी होगी कि उन्होंने पचास के दशक को स्क्रीन पर बेहतरीन ढंग से दर्शाया। बेशक पचास के दशक में फिल्माएं इस फिल्म के कुछ सीन्स एकता कपूर की 'वन्स अपॉन अ टाइम इन मुंबई' और 'बॉम्बे वेलवेट' की याद दिलाते हैं। फिल्म शुरुआती पंद्रह मिनट सुस्त है, लेकिन इंटरवल के बाद आपको सीट से बांधने का दम रखती है। टीनू ने किरदारों के मुताबिक, हर कलाकार को जरूरी फुटेज दी तो अक्षय से एक बार फिर बेहतरीन ऐक्टिंग करवाने में भी कामयाब रहे। काश, टीनू फिल्म की ऐडिटिंग के वक्त ऐसे सीन पर कैंची चलाकर फिल्म की लंबाई को दस से पंद्रह मिनट कम करते तो फिल्म की रफ्तार स्टार्ट टू लास्ट एक जैसी रहती। संगीत : फिल्म का संगीत पचास के माहौल में कहानी की डिमांड के मुताबिक तैयार किया गया है, रिलीज से पहले दो गाने तेरे संग यारा, और जब तुम होते हो कई म्यूजिक चार्ट में हिट हैं। इन गानों को टीनू ने फिल्म में कहानी का हिस्सा बनाने की अच्छी कोशिश की है। क्यों देखें : अगर आप अक्षय के फैन हैं तो अपने चहेते स्टार को दमदार नए लुक में देखने के साथ एक पावरफुल किरदार में देखने थिअटर जाए, कोर्ट के सीन्स फिल्म का प्लस पॉइंट है।